প্রধানমন্ত্রী ডঃ হরেকৃষ্ণ মাহতাবের ওডিশা ইতিহাসের হিন্দি অনুবাদ প্রকাশ করেছেন ‘ উৎকল কেশরী’-র বিপুল অবদানের কথা স্মরণ স্বাধীনতা আন্দোলনে ওড়িশার অবদানকে শ্রদ্ধার্ঘ্য নিবেদন ইতিহাস আবর্তিত হয় মানুষের মাধ্যমে, বিদেশী ভাবনা হল ইতিহাস আবর্তিত হয় পরিবার ও রাজপ্রাসাদের মাধ্যমে : প্রধানমন্ত্রী ওড়িশার ইতিহাস সমগ্র ভারতের ঐতিহাসিক শক্তির প্রতিফলন মাধ্যমে : প্রধানমন্ত্রী

নতুন দিল্লি, ০৯ এপ্রিল, ২০২১ প্রধানমন্ত্রী শ্রী নরেন্দ্র মোদী আজ ‘ উৎকল কেশরী’ ডঃ হরেকৃষ্ণ মাহতাব রচিত ‘ওডিশা ইতিহাস’-এর হিন্দি অনুবাদ প্রকাশ করেছেন । এই বইটি এতদিন ওড়িয়া ও ইংরেজিতে পাওয়া যেত । শ্রী শঙ্করলাল পুরোহিত এর হিন্দি অনুবাদ করেছেন । অনুষ্ঠানে কেন্দ্রীয় মন্ত্রী শ্রী ধর্মেন্দ্র প্রধান ও লোকসভার কটক কেন্দ্রের সাংসদ শ্রী ভর্তৃহরি মাহতাব উপস্থিত ছিলেন । প্রধানমন্ত্রী এই অনুষ্ঠানে আড়াই বছর আগে উৎকল কেশরী ডঃ হরেকৃষ্ণ মাহতাবের ১২০-তম জন্মবার্ষিকী উদযাপনের প্রসঙ্গ উল্লেখ করেন । ওডিশা ইতিহাসের হিন্দি সংস্করণ উৎসর্গ করে শ্রী মোদী বলেছেন, রাজ্যের বৈচিত্র্যপূর্ণ সর্বাঙ্গীন ইতিহাস সারা দেশের মানুষের কাছে পৌঁছানো উচিত । প্রধানমন্ত্রী স্বাধীনতা আন্দোলনে ডঃ মাহতাবের অবদানের কথা স্মরণ করেছেন । সমাজ সংস্কারে তাঁর সংগ্রামের কথা উল্লেখ করে তিনি বলেছেন, জরুরি অবস্থার সময়ে ডঃ মাহতাবকে কারাগারে যেতে হয়েছিল । যে দলের তিনি মুখ্যমন্ত্রী ছিলেন সেই দলের বিরোধিতা করেও তাঁকে কারাবরণ করতে হয় । ‘স্বাধীনতার জন্য এবং দেশের গণতন্ত্রকে রক্ষার কারণে তাকে জেলে যেতে হয়েছে’। প্রধানমন্ত্রী বলেছেন, ভারতীয় ইতিহাস কংগ্রেসে ডঃ মাহতাব গুরুত্বপূর্ণ ভূমিকা পালন করেছেন । ওড়িশার ইতিহাসকে তিনি জাতীয় মঞ্চে পৌঁছে দেন । তাঁর জন্যই ওড়িশায় সংগ্রহশালা, আরকাইভ এবং প্রত্নতাত্ত্বিক নিদর্শন সংরক্ষণ করা সম্ভব হয়েছে । প্রধানমন্ত্রী বিস্তারিতভাবে ইতিহাস পড়ার ওপর গুরুত্ব দেন । তিনি বলেছেন, ইতিহাস শুধুমাত্র অতীতের ঘটনা সম্পর্কে আমাদের অবগত করেনা, ইতিহাস হল ভবিষ্যতের দর্পণ । দেশ স্বাধীনতার অমৃত মহোৎসব উদযাপনের সময় এই বিষয়টি বিবেচনা করা হচ্ছে এবং আমাদের স্বাধীনতা সংগ্রামের ইতিহাস আবারও চর্চিত হচ্ছে । শ্রী মোদী দুঃখ প্রকাশ করে বলেছেন, দেশের সামনে যথাযথ ভাবে স্বাধীনতা আন্দোলনের অনেক গুরুত্বপূর্ণ অধ্যায় এবং ঘটনা প্রকাশিত হয়নি । তিনি বলেছেন, রাজা এবং প্রাসাদের মধ্যে ইতিহাসকে সীমাবদ্ধ রাখা ভারতের ঐতিহ্য নয় । ইতিহাস হাজার হাজার বছর ধরে মানুষের মধ্যে আবর্তিত হচ্ছে । ইতিহাসের মধ্যে রাজ পরিবার এবং প্রাসাদের গল্প অন্তর্ভুক্ত করা আসলে বিদেশী চিন্তা-ভাবনার ফসল । আমরা সেই ধরণের মানুষ নই । শ্রী মোদী এই প্রসঙ্গে রামায়ন ও মহাভারতের প্রসঙ্গ তুলে ধরে বলেছেন, সাধারণ মানুষের কথাই এখানে বেশি করে উল্লেখ করা আছে । আমাদের জীবনে সাধারণ মানুষই সবথেকে বেশি গুরুত্ব পান । শ্রী মোদী বলেছেন ব্রিটিশ শাসনের বিরুদ্ধে আন্দোলনে পাইক বিদ্রোহ, গঞ্জাম বিপ্লব, সম্বলপুর আন্দোলন ওড়িশাকে নতুন শক্তি জুগিয়েছে । সম্বলপুর আন্দোলনের সুরেন্দ্র সাই আমাদের সকলের অনুপ্রেরণার উৎস । প্রধানমন্ত্রী পণ্ডিত গোপবন্ধু, আচার্য হরিহর এবং ডঃ হরেকৃষ্ণ মাহতাবের মতো নেতাদের অবদানের কথা স্মরণ করেছেন । তিনি রামদেবী, মালতীদেবী, কোকিলা দেবী এবং রানী ভাগ্যবতীর ভূমিকার কথাও স্মরণ করেছেন । শ্রী মোদী বলেছেন, ব্রিটিশদের কাছে আদিবাসী সম্প্রদায়ের দেশপ্রেম ও শৌর্য সবসময়ই শিরঃপীড়ার কারণ ছিল । প্রধানমন্ত্রী ভারত ছাড়ো আন্দোলনের মহান আাদিবাসী নেতা লক্ষণ নায়কজির কথাও উল্লেখ করেছেন । প্রধানমন্ত্রী বলেছেন, ওড়িশার ইতিহাস সমগ্র ভারতের ঐতিহাসিক শক্তির প্রতিফলন । ইতিহাসে প্রতিফলিত এই শক্তি বর্তমান এবং ভবিষ্যতের সম্ভাবনা ও কাজের ধারাকে পথ দেখায় । রাজ্যের উন্নয়নের প্রসঙ্গ উল্লেখ করে প্রধানমন্ত্রী বলেছেন, ব্যবসা-বাণিজ্য এবং শিল্পের জন্য প্রথমেই যেটি দরকার তা হল পরিকাঠামো । তিনি বলেছেন, হাজার হাজার কিলোমিটার জাতীয় সড়ক এবং উপকূলবর্তী মহাসড়ক ওড়িশায় নির্মিত হচ্ছে । এর ফলে রাজ্যের বিভিন্ন অংশে যোগযোগ ব্যবস্থা গড়ে উঠছে । গত ৬-৭ বছরে ওড়িশায় শত শত কিলোমিটার রেল লাইন পাতা হয়েছে । পরিকাঠামোর পর শিল্পের ওপর গুরুত্ব দেওয়া হয়েছে । বিভিন্ন শিল্প সংস্থাকে উৎসাহ দেওয়া হচ্ছে । তেল ও ইস্পাত ক্ষেত্রে হাজার হাজার কোটি টাকার বিনিয়োগের সম্ভাবনা তৈরি হয়েছে । পাশাপাশি ওড়িশার মৎস্যজীবীদের জীবনের মানোন্নয়নের জন্য নীল বিপ্লবের মাধ্যমে উদ্যোগ নেওয়া হয়েছে । প্রধানমন্ত্রী জানিয়েছেন, দক্ষতা বিকাশের জন্য বিভিন্ন উদ্যোগ গ্রহণ করা হয়েছে । রাজ্যের যুবক-যুবতীদের সুবিধার্থে আইআইটি ভুবনেশ্বর, আইআইএসইআর বেরহামপুর, ইন্ডিয়ান ইনস্টিটিউট অফ স্কীলস্, আইআইটি সম্বলপুরের মতো প্রতিষ্ঠান গড়ে তোলা হচ্ছে । প্রধানমন্ত্রী ওড়িশার ইতিহাস এবং তার ঐতিহ্যকে বিশ্বের সর্বত্র ছড়িয়ে দেওয়ার আহ্বান জানিয়েছেন । স্বাধীনতার অমৃত মহোৎসবকে প্রকৃত জনআন্দোলনে পরিণত করতে তিনি অনুরোধ করেছেন যাতে স্বাধীনতা সংগ্রামের সময় যে উন্মাদনা দেখা দিয়েছিল এই মহোৎসব পালনের সময়ও সেটি দেখা যায় ।